## Zakon o izmjenama i dopunama Zakona o građevinskom zemljištu

### NN 16/1990 (24.4.1990.), Zakon o izmjenama i dopunama Zakona o građevinskom zemljištu

# SABOR SOCIJALISTIČKE REPUBLIKE HRVATSKE

Na temelju člana 389. Ustava Socijalističke Republike Hrvatske, donosim

## UKAZ

### o proglašenju Zakona o izmjenama i dopunama Zakona o građevinskom zemljištu

Proglašava se Zakon o izmjenama i dopunama Zakona o građevinskom zemljištu,
što ga je Sabor Socijalističke Republike Hrvatske donio na sjednici Vijeća
općina 11. travnja 1990., na sjednici Vijeća udruženog rada 12. travnja
1990. i na sjednici Društveno-političkog vijeća 12. travnja 1990. godine.

Klasa: 011-01/90-01/28

Urbroj: 71-90-1

Zagreb, 13. travnja 1990.

Predsjednik Predsjedništva SR Hrvatske

**Ivo Latin, v. r.**

---

## ZAKON

### o izmjenama i dopunama Zakona o građevinskom zemljištu

Član 1.

U Zakonu o građevinskom zemljištu ("Narodne novine", br. 48/88
- prečišćeni tekst) iza člana 25. dodaje se novi član koji glasi: "Član
25a. Neizgrađeno građevinsko zemljište u društvenom vlasništvu društveno-politička
zajednica može dati na korištenje i stranim osobama radi izgradnje objekata
u skladu s posebnim saveznim zakonom o ulaganjima stranih osoba, kao i
radi izgradnje objekata koje te osobe prema posebnom saveznom zakonu mogu
imati u vlasništvu".

Član 2.

U članu 32. dodaje se stav 2. koji glasi: "Prvenstveno pravo korištenja
građevinskog zemljišta imaju i bračni drug, potomci, usvojenici, roditelji
i usvojitelji prijašnjeg vlasnika, uz suglasnost prijašnjeg vlasnika".

Član 3.

U članu 33. u stavu 1. riječi "prijašnji vlasnik tog zemljišta"
zamjenjuju se riječima "osoba iz člana 32. ovoga zakona". U stavu
2. riječi "prijašnji vlasnik građevinskog zemljišta" zamjenjuju
se riječima "osoba iz člana 32. ovoga zakona".

Član 4.

U članu 35. u stavu 1. i 2. riječi "i 32" brišu se. Dosadašnji
stavovi 4, 5. i 6. brišu se.

Član 5.

U članu 38. u stavu 1. riječi "zgrade na kojoj građani mogu imati
pravo vlasništva" zamjenjuju se riječima "stambene zgrade ili
poslovne". U stavu 2. riječi "zgrade koju građanin može imati
u vlasništvu" zamjenjuju se riječima "stambene zgrade ili poslovne".

Član 6.

U članu 39. u stavu 1. rijeć "porodične" briše se. U stavu
2. riječi "koju prema posebnim propisima mogu imati u vlasništvu"
brišu se.

Član 7.

U članu 40. u stavu 1. riječi "koju po zakonu može imati u vlasništvu
odnosno na korištenju i koja je" brišu se. U stavu 2. riječi "koju
po zakonu može imati u vlasništvu brišu se. U stavu 4. riječi "zgrade
na kojoj može postojati pravo vlasništva" zamjenjuju se riječima "takve
zgrade".

Član 8.

U članu 46. u stavu 1. i 2. riječi "zgrade na kojoj građani po
zakonu mogu imati pravo vlasništva" zamjenjuju se riječima "stambene
ili poslovne zgrade".

Član 9.

U članu 48. u stavu 2 riječi "za izgradnju porodičnih stambenih
zgrada" zamjenjuju se riječima "građanima za izgradnju stambenih
zgrada".

Član 10.

U članu 50. u stavu 1. alineji 6. dodaju se rijeći "te objekata
koje grade strane osobe na osnovi odobrenja o ulaganju prema odredbama
posebnog zakona".

U alineji 11. riječi "i porodičnih stambenih zgrada" brišu
se. U alineji 12. riječi "porodičnih stambenih zgrada koje se grade
kao dio naselja" brišu se. U alineji 13. riječ "porodične"
briše se.

Član 11.

U članu 54. stavu 5. riječi "na koji građanin prema posebnim propisima
može imati pravo vlasništva" brišu se.

Član 12.

U članu 57. stav 1. mijenja se i glasi: "Na zahtjev osobe iz člana
32. ovoga zakona utvrdit će se da ta osoba ima prvenstveno pravo korištenja
građevinskog zemljišta u društvenom vlasništvu na kojem je prema provedbenom
planu određena izgradnja stambene ili poslovne zgrade". Dosadašnji
stavovi 2, 3. i 4. brišu se.

Član 13.

U članu 58. stavu 1. iza riječi "ostvariti" dodaju se riječi
"osoba iz člana 32. ovoga zakona kao: Dosadašnji stavovi 4, 5. i 6.
brišu se.

Član 14.

U članu 60. stavu 1. riječi "prijašnji vlasnik parcele" zamjenjuju
se riječima "osobe iz člana 32. ovoga zakona na parceli", a riječi
"prijašnjem vlasniku" zamjenjuju se riječima "osobi iz člana
32. ovoga zakona".

Član 15.

U članu 61. u stavu 1. riječi "prijašnji vlasnik građevinskog zemljišta"
zamjenjuju se riječima "osoba iz člana 32. ovoga zakona", a riječi
"njegovog posjeda" zamjenjuju se riječima "posjeda prijašnjeg
vlasnika". Stav 2. mijenja se i glasi: "Osoba iz člana 32. ovoga
zakona, čiji je zahtjev za ostvarivanje prvenstvenog prava korištenja odbijen
s razloga što prema provedbenom planu na tom zemljištu nije bila dozvoljena
izgradnja stambene ili poslovne zgrade može ponoviti taj zahtjev ako joj
odnosno zemljište nije oduzeto iz posjeda, a naknadno izvršena izmjena
tog plana dozvoljava takvu izgradnju."

Član 16.

U članu 63. u stavovima 1. 2. i 4. riječi "prijašnji vlasnik"
zamjenjuju se riječima "osobe iz člana 32. ovoga zakona".

Član 17.

U članu 84. riječi "Zakona o građevinskom zemljištu ("Narodne
novine", br. 54/80), zamjenjuju se riječima "Zakona o izmjenama
i dopunama Zakona o građevinskom zemljištu ("Narodne novine",
br. 41/88)". Iza stava 1. dodaje se stav 2. koji glasi. "Pravo
iz stava 1. ovoga člana imaju i građani koji su objekat stekli na osnovi
ugovora ili akta državnog organa".

Član 18.

U članu 85. stav 1. mijenja se i glasi: "Građevinsko zemljište
iz člana 84. ovaga zakona skupština općine dat će građaninu na korištenje
neposrednom pogodbom samo ukoliko je objekt izgrađen u skladu s namjenom
prostora." Stavovi 2. i 3. brišu se. Iza dosadašnjeg stava 1. dodaje
se stav 2. koji glasi "Na zahtjev građana kojima je, do stupanja na
snagu Zakona o izmjenama i dopunama Zakona o građevinskom zemljištu ("Narodne
novine", br. 41/88), zbog nepravodobno podnesenog zahtjeva odbijen
zahtjev za dodjelu zemljišta na korištenje i doneseno pravomoćno rješenje
o prijenosu u društveno vlasništvo objekta izgrađenog na tom zemliištu
(član 89), poništit će se ti akti i zahtjev riješiti po odredbama ovoga
zakona".

Član 19.

U članu 90. u stavu 1. riječi "provedbenim planom, odnosno ako
se može uskladiti s planom" zamjenjuju se riječima "namjenom
prostora".

Iza stava 3. dodaje se stav 4. koji glasi: "Pravo iz stava 1. ovoga
člana imaju i društvene pravne osobe koje su objekat iz stava 1. ovoga
člana stekle na osnovi ugovora ili akta državnog organa".

Član 20.

Ovaj zakon stupa na snagu osmoga dana nakon objave u "Narodnim
novinama".

Broj: 944-11/89-01 /03

Zagreb, 12. travnja 1990.

SABOR SOCIJALISTIČKE REPUBLIKE HRVATSKE

Predsjednik Vijeća udruženog rada

**Milan Janus, v. r.**

Predsjednik Sabora

**dr Anđelko Runjić, v.r.**

Predsjednik Vijeća općina

**mr Mirko Šetina, v. r.**

Predsjednik Društveno-političkog vijeća

**mr Zvonimir Novak, v. r.**

Zakon, NN 16/1990-277